SKRIFTLIG FORESPØRGSEL P-0041/00

af Marie Isler Béguin (Verts/ALE) til Kommissionen

(13. januar 2000)

Om: Udvidelse af havnebassinet i Escombreras, Murcia (Spanien)

Kommissionen er ved at undersøge, om det over Samhørighedsfonden er muligt at finansiere det projekt om udvidelse af havnebassinet i Escombreras og genoprettelse af bugten Bahía de Portmán, som havnemyndigheden i Cartagena (Spanien) har forelagt.

Der blev ikke som behørigt foretaget nogen vurdering af projektets indvirkning på miljøet på trods af, at projektet berører området Punta de Aguilones Isla de Escombreras, der ifølge direktiv 79/409/EØF(1) er et vigtigt område for fugle, og udgør en trussel for havbundsarealer med Posidonia-bevoksninger på kyststrækningen Costas de Calblanque, der i direktiv 92/43/EØF om naturtyper(2) betragtes som prioriteret naturtype og naturtype af fællesskabsbetydning. Der blev ikke gjort nogen særlige forsøg på at finde frem til alternative løsninger, og de kompetente regionale myndigheder og andre organer(3) forelagde ikke de officielle rapporter, de havde udarbejdet, for det spanske miljøministerium, så det kunne tage dem i betragtning under udarbejdelsen af erklæringenom indvirkningen på miljøet. De regionale myndigheder har desuden krænket direktiv 85/337/EØF(4) og 97/11/EF(5), de nationale bestemmelser om samme emne(6) og regional lov 1/1995(7) med hensyn til høring afoffentlighedenog oplysninger til det regionale miljøråd. Et af de punkter, som de nævnte organer kritiserede mest, er, at infrastrukturen er fuldstændig ude af proportion med den ønskede genoprettelse af bugten. Der er desuden ingen sammenhæng mellem projektet om genoprettelse af bugten og regenerationen af miljøet i området Sierra Minera, hvilket ville have været mere oplagt og gjort en fornuftig udvikling af turismen mulig i overensstemmelse med retningslinjerne for den regionale fysiske planlægning fra 1995(8). Den Europæiske Investeringsbank har udsendt en negativ rapport om det pågældende projekt(9).

Foretrækker Kommissionen ikke at finansiere genoprettelsen af bugten Bahía de Portmán og den miljømæssige regeneration i Sierra Minera over Samhørighedsfonden frem for at foretage indgreb af større omfang?

Hvilke foranstaltninger agter Kommissionen at træffe som følge af krænkelsen af direktiv 85/337/EØF og 97/11/EF, især med hensyn til alternative løsninger og høring afoffentligheden under vurderingen af det projekt, som havnemyndighederne i Cartagena har forelagt?

Hvilke foranstaltninger agter den at træffe for at sikre beskyttelse af området Punta de Aguilones Isla de Escombreras samt de bevoksede havbundsarealer på kyststrækningen Costas de Calblanque?

Mener Kommissionen ikke, at artikel 6 i direktiv 92/43/EØF bør finde anvendelse på projekter, der berører dette område? Mener Kommissionen ikke, at det efter katastrofen i Aznalcollar (Andalusien, Spanien) ville være mere hensigtsmæssigt at behandle resterne af udledningerne i bugten på land?

(1) EFT L 103 af 25.4.1979, s. 1. Det må ikke glemmes, at Kommissionen har indledt overtrædelsesprocedure mod Spanien for endnu ikke at have udlagt de vigtige områder for fugle som særlige beskyttede områder i overensstemmelse med dette direktiv.

(2) EFT L 206 af 22.7.1992, s. 7.

(3) Universitetet i Murcia, Colegio Oficial de biólogos (biologforeningen), Instituto Español de Oceanografía (det spanske institut for oceanografi) og Museo Nacional de Arqueología Submarina (nationalmuseet for havarkæologi).

(4) EFT L 175 af 5.7.1985, s. 40.

(5) EFT L 73 af 14.3.1997, s. 5.

(6) Se kongelig anordning nr. 11 af 31. november 1988, herunder navnlig artikel 8.

(7) Se regional lov 1 om miljøbeskyttelse i Regionen Murcia, vedtaget den 8. marts 1995.

(8) Se retningslinjerne for den fysiske planlægning af Bahía de Portmán og Sierra Minera, vedtaget ved dekret af 26. maj 1995.

(9) Banken nævner tre problemer i rapporten: den primære støttemodtager ejer næsten alle de jordarealer, der ligger ud til bugten, udvidelsen af havnebassinet i Escombreras er ubegrundet, og rensningen af bugten vil ikke betyde en fuldstændig dekontaminering af denne.

Supplerende svar afgivet på Kommissionens vegne af Michel Barnier

(26. september 2000)

Det ærede medlem henvises til Kommissionens besvarelse af mundtlig forespørgsel H-364/00 fra Carlos Carnero González i spørgetiden i Parlamentets mødeperiode i maj 2000(1).

Kommissionen behandler for tiden klage nr. P-99/4212 vedrørende det af det ærede medlem omtalte projekt og eventuel overtrædelse af en række miljødirektiver, herunder Rådets direktiv 79/409/EØF af 2. april 1979 om beskyttelse af vilde fugle og Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Som led i klagebehandlingen er der fremsat henstillinger til de spanske myndigheder. Kommissionen afventer i øjeblikket de spanske myndigheders svar.

Det fremgår af de oplysninger, Kommissionen har fået forelagt i forbindelse med undersøgelsen af ovennævnte klage, at projektet for udvidelse af havnen i Escombreras og genoprettelse af bugten Bahía de Portmán har været genstand for en procedure for vurdering af virkningerne for miljøet i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet.

De spanske myndigheder har ikke medtaget de af det ærede medlem nævnte Posidonia-bevoksninger på Calblanque-kyststrækningen i den nationale liste over lokaliteter af fællesskabsbetydning, der kan indgå i Natura 2000-nettet i henhold til artikel 4 i direktiv 92/43/EØF. Da det spanske forslag om lokaliteter af fællesskabsbetydning i princippet er tilstrækkeligt for denne naturtype, er den manglende udpegning af disse bevoksninger ikke en overtrædelse af direktivet.

Rådets direktiv 75/442/EØF af 15. juli 1975, som ændret ved Rådets direktiv 91/156/EØF af 18. marts 1991 om affald(2), fastsætter i artikel 4, at affald skal nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet. Affald, der indebærer en sådan risiko, såsom det toksiske affald i Portman-bugten, bør enten renses inden anvendelse, så de farlige bestanddele fjernes, eller brændes eller deponeres. I den henseende er Kommissionen rede til sammen med de spanske myndigheder at undersøge enhver passende løsning, de måtte ønske at foreslå på affaldsproblemet i Portman-bugten.

(1) Europa-Parlamentets forhandlinger (maj 2000).

(2) EFT L 78 af 26.3.1991.